Реджиналд Маккена
Реджиналд Маккена (, 1863 – 1943) е британски държавник и банкер, член на Либералната партия на Великобритания.

Избран в парламента през 1895 г. като либерал. Министър на образованието (1907 – 1908), военноморски министър (1908 – 1911) и министър на вътрешните работи (1911 – 1915) в кабинетите на Хенри Кембъл-Банерман и на Хърбърт Хенри Аскуит от Либералната партия. Като военноморски министър ускорява темпа на конструиране на линейни кораби и спомага за достигането на военноморско превъзходство на Великобритания пред останалия свят в началото на Първата световна война.

Като канцлер на хазната (1915 – 1916) в коалиционното правителство на Аскуит се противопоставя на въвеждането на военната повинност, налага нови данъци за приходи и вносни мита.

В края на 1916 г., когато настъпва края на мандата на Аскуит, преминава в опозицията. Губи своето депутатско място на всеобщите избори през 1918 г. и става президент на Мидландската банка през 1919 г. Остава на тази работа до смъртта си през 1943 г. През 1922 г. новият министър-председател Андрю Бонар Лоу се опитва да го убеди да се върне в политиката и да заеме пост в хазната, но Маккена отказва. През следващата година наследникът на Лоу, Стенли Болдуин, отправя отново покана към Маккена да влезе в правителството и този път Маккена е по-благосклонен. Той обаче иска да влезе в парламента като представител на Лондон и тъй като нито един от тогавашните депутати не отстъпва своето място, Маккена отказва.

Източници 
 „Инфоплийз“

Министри на отбраната на Великобритания
Британски министри
Министри на вътрешните работи
Банково дело във Великобритания
Банкери